सरकार के कुछ लोग वार्ता नाकाम करना चाहते हैं : केजरीवाल  
अन्ना हजारे के सहयोगी अरविंद केजरीवाल ने कहा है कि सरकार में कुछ ऐसे लोग हैं जो वार्ता को नाकाम करना चाहते हैं।
प्रभावी लोकपाल की मांग को लेकर अनशन कर रहे सामाजिक कार्यकर्ता अन्ना हजारे के सहयोगी अरविंद केजरीवाल ने कहा है कि सरकार में कुछ ऐसे लोग हैं जो वार्ता को नाकाम करना चाहते हैं। उन्होंने कहा कि सरकार कोई ठोस प्रस्ताव पेश करेगी तभी बातचीत सम्भव है। इस बीच अन्ना की हालत स्थिर बनी हुई है, गुरुवार को उनके अनशन का दसवां दिन है। केजरीवाल ने गुरुवार को संवाददाताओं से कहा कि मंगलवार को सरकार के साथ हुई अन्ना सहयोगियों की बातचीत में कई मुद्दों पर सहमती बन गई थी लेकिन उन्हें पता चला है कि केंद्रीय गृह मंत्री पी. चिदम्बरम और केंद्रीय मानव संसाधन विकास मंत्री कपिल सिब्बल इसके खिलाफ हैं।  उन्होंने कहा कि उन्हें पता चला है कि राजनीतिक मामलों की मंत्रिमंडलीय समिति में चिदम्बरम और सिब्बल ने सरकार के साथ जो सहमति बनी थी, उसका विरोध किया। जिसके बाद सरकार के रुख में बदलाव आया। इसके नतीजतन गुरुवार को सरकार के साथ हुई बैठक में एक नया विधेयक बनाने की बात कही गई है जबकि पहले जन लोकपाल विधेयक को संसद में पेश किए जाने पर सहमति बन गई थी।  केजरीवाल ने कहा कि सरकार ने विधेयक को संसद की स्थायी समिति में भेजने की बात कही है लेकिन अन्ना सहयोगी चाहते हैं कि ऐसा न किया जाए और इस पर सदन में ही चर्चा हो। इससे विधेयक को जल्दी पारित कराने में सहूलियत होगी। सरकार के साथ अन्ना समर्थकों की गुरुवार दोपहर 12 बजे होने वाली बैठक के सम्बंध में पूछे गए सवालों पर केजरीवाल ने कहा कि अभी इस सम्बंध में कोई निर्णय नहीं लिया गया है लेकिन उनका मानना है कि सरकार वार्ता का कोई ठोस प्रस्ताव बनाए और उसे यहां भेजे।   केजरीवाल ने यह भी कहा कि वह चाहते हैं कि भारतीय जनता पार्टी जन लोकपाल विधेयक पर अपना रुख स्पष्ट करे। भाजपा बताए कि वह किन बिंदुओं पर सहमत है और किन पर असहमत। उन्होंने कहा कि इससे पहले वाम मोर्चे ने इस विधेयक पर अपनी स्थिति स्पष्ट कर दी है, वह चाहते हैं कि भाजपा भी ऐसा करे। अन्ना के स्वास्थ्य के विषय में पूछे जाने पर केजरीवाल ने कहा कि वह फिलहाल ठीक हैं लेकिन हर गुजरते दिन के साथ वह कमजोर हो रहे हैं।